Jee ɨɨn ki̱vɨ̱ꞌ sáá xínéꞌénꞌ Jesús Tu̱ꞌun Ndiosíꞌ, jee yukuán nééꞌ sava rá te̱e yɨ́ꞌɨ́ ráa nu̱u̱nꞌ ñujiínꞌ fariseo jín sava rá te̱e ya̱ xínéꞌénꞌ ráa jie̱ꞌe̱ꞌ tu̱ꞌun nta̱túníꞌ Ndiosíꞌ, jee va̱ji ráa ntáká rá ñuunꞌ tɨ́ɨn Galilea jín rá ñuunꞌ tɨ́ɨn Judea, jín ñuunꞌ káꞌnú Jerusalén. Jee fuersáꞌ níꞌinꞌ níso I̱toꞌoꞌ‑ó Ndiosíꞌ íyó‑o jín Jesús sáva xinúvi re̱ꞌ rá ñɨvɨ.
Saájee nkenta kéꞌín rá te̱e ínaꞌá ráa ɨɨn tu̱nchi̱só yósóꞌ ɨɨn te̱e ya̱ ntu kántáꞌ‑a. Jee núnasɨ́ ráa núkú ráa sikívɨ ráa maa iniꞌ veꞌi sáva kakɨnꞌ ráa maa ichinúúnꞌ Jesús.
Soo ni ntu nníꞌínꞌ ráa na̱ja vá ki̱vɨ ráa jín‑i jie̱ꞌe̱ꞌ ya̱ chitú nasɨ́kuitɨꞌ íñɨ́ rá ñɨvɨ yukuán, jee nkaa ráa jín‑i xi̱ni̱ꞌ ve̱ꞌí, jee nna̱neeꞌ ráa ntíꞌ tejáꞌ no̱ꞌo yukuán, jee nsi̱kúun ráa tu̱nchi̱só yósóꞌ te̱e kúꞌvíꞌ vá ne̱ nteñu rá ñɨvɨ ña̱kava‑a ichinúúnꞌ Jesús.
Jee sáá niniꞌ Jesús ya̱ kúneí víꞌí iniꞌ ráa ya̱ kuvi xinúvi re̱ꞌ te̱e kúꞌvíꞌ vá, jee nkachiꞌ re̱ꞌ nu̱u̱nꞌ‑u: ―Tenó, ya nne̱káꞌnú iniꞌ ni̱ꞌ noꞌó jie̱ꞌe̱ꞌ rá kua̱chi nú ―nkachiꞌ re̱ꞌ.
Saájee rá te̱e xínéꞌénꞌ jie̱ꞌe̱ꞌ tu̱ꞌun nta̱túníꞌ Ndiosíꞌ jín rá fariseo vá, nka̱jiéꞌé ráa jiáni iniꞌ ráa: “¿Né ɨɨn kúvi te̱e yaꞌá ya̱ káꞌánꞌ re̱ꞌ tu̱níváꞌa néꞌyá re̱ꞌ Ndiosíꞌ? Chi, ¿né ɨɨn kúvi ya̱ nékáꞌnú iniꞌ kua̱chi sáꞌá ñɨvɨ rúja? Chisaꞌ métúꞌún ni Ndiosíꞌ ví ya̱ nékáꞌnú iniꞌ re̱ꞌ jie̱ꞌe̱ꞌ kua̱chi sáꞌá ñɨvɨ rúja.”
Soo jíníꞌ Jesús ná kúvi ya̱ jiáni iniꞌ ráa, jee nkachiꞌ re̱ꞌ: ―¿Na̱ kuvi chi jiáni iniꞌ ánímaꞌ rán sukuán rúja?
¿Né ɨɨn vá ka̱ꞌá ka̱ꞌ kachiꞌ ni̱ꞌ rúja: Á kachiꞌ ni̱ꞌ ya̱ nne̱káꞌnú iniꞌ ni̱ꞌ jie̱ꞌe̱ꞌ rá kua̱chi nú, áxí nako̱o jee kaka nú rúja?
Soo nuꞌuꞌ ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ, jee stúvi ni̱ꞌ nu̱u̱nꞌ rán, sáva kukáꞌnú iniꞌ rán ya̱ nísotíñú ni̱ꞌ nu̱u̱nꞌ ñɨ̱vɨ́ yaꞌá sáva kunekáꞌnú iniꞌ ni̱ꞌ noꞌó jie̱ꞌe̱ꞌ kua̱chi ñɨvɨ, ―nkachiꞌ re̱ꞌ. Saájee nkachiꞌ re̱ꞌ nu̱u̱nꞌ te̱e ntu kántáꞌ vá: ―Káchíꞌ ni̱ꞌ nu̱u̱nꞌ nú: Nako̱o, nakeꞌen tu̱nchi̱só nú jee kuánoꞌonꞌ veꞌi nú ―nkachiꞌ re̱ꞌ.
Jee kuíntañúꞌún kuitɨꞌ nnako̱o te̱e vá, ni néꞌyá jínúunꞌ ntáká rá ñɨvɨ, jee nna̱keꞌen re̱ꞌ tu̱nchi̱só nyosoꞌ re̱ꞌ, jee kua̱noꞌonꞌ re̱ꞌ veꞌi re̱ꞌ nákuetúꞌún re̱ꞌ Ndiosíꞌ.
Jee nsa̱ꞌvi iniꞌ ntáká rá ñɨvɨ nti̱vɨ́ xíniꞌ ráa jee nákuetúꞌún ráa Ndiosíꞌ, jee ñúyúꞌví iniꞌ ráa jie̱ꞌe̱ꞌ ya̱ nsa̱ꞌá re̱ꞌ jee nkachiꞌ ráa: ―Vitan jee niniꞌ‑ó tiñu a̱nasɨ́ maá kúñáꞌnú nasɨ́kuitɨꞌ ka̱ꞌ ―nkachiꞌ ráa.